## 卷之二

### 平人气象论

欲知寸口太过与不及，寸口之脉中手短者，曰头痛∶寸口脉中手长者，曰足胫痛。（短为阳气不及，故病于头；长为阴气太过，故病于足。按∶中手谓按之而应手也。）

### 玉机真脏论

帝曰∶春脉太过与不及，其病皆何如？岐伯曰∶太过则令人善忘，忽忽眩冒而巅疾；其不及则令人胸痛引背，下则两胁胠满。帝曰∶善！（忽忽，不爽也。眩谓目眩，视如转也。胠谓腋下，胁也。忘当为怒字之误也。按∶旧本作忘，注云是怒，今从之。盖肝主怒，故肝盛则善怒。肝属木而主风，故眩冒。肝脉上出额与督脉会于巅，故巅疾。肝脉布胁，故胁胠满，肝虚亦满，凡满不可即以为实也。胠音区。）

### 五脏生成篇

是以头痛巅疾，下虚上实，过在足少阴、巨阳。（……按∶头痛巅疾，是为上实。然其实也，似乎外感风邪，而岂知由于下虚之所致，故归原于肾与膀胱，盖惟下虚，故上实也。通评虚实论曰∶“邪气盛则实。”精气夺则虚。是以善治者，不治标而治本也。）

……

心烦头痛，病在膈中，过在手巨阳、少阴。（……按∶心主火，心病必烦，火上炎则头痛。膈中者心所主治，故云病在膈中也。治此之法，泻心不已，更利小肠是矣。按∶诊病之法，但取五脏五腑之脉，而不及手少阳三焦、厥阴心包络者，何也？五脏之脉，专配五行，其为病也，确有指名。若夫三焦统括一身，包络辅佐心君，而总职在乎相火，游行无定，寄附各经。伯之缺而不言，或者其为是欤。）

### 脏气法时论

气逆则头痛，耳聋，不聪，颊肿。（肝厥阴脉，自目系，上出额，与督脉会于巅，故头痛。胆少阳脉，支别者，从耳中，出走耳前。又支别者，加颊车。又厥阴之脉，支别者，从目系，下颊里。故耳聋、不聪、颊肿也。是以上文兼取少阳也。）

### 标本病传论

肝病头目眩，胁支满，（肝脉内连目胁，故如是。）